Andijonda yuk poyezdining vagonlari relsdan chiqib ketdi (video)

Andijonda 12-dekabr kuni yuk poyezdi vagonlari relsdan chiqib ketdi, deb xabar bermoqda IIV matbuot xizmati.

12-dekabr kuni soat 11:10 larda “Poytug‘” temir yo‘l bekati boshlig‘i A.Usmonovning telefon orqali bergan xabariga ko‘ra bugun soat 07:30 larda Qozog‘istondan 13 ta yarim ochiq vagonlarda “OOOTA Minirals” MChJ nomiga ko‘mir mahsulotlari keltirilgan.

“Poytug‘” temir yo‘l bekatining 7-yo‘liga qo‘yilgan va ko‘mir mahsulotlari tushirib bo‘lingandan so‘ng vagonlarning g‘ildiraklarining tagiga temir yo‘l bashmaklari mahkamlanmaganligi sababli ushbu yarim ochiq bo‘sh vagonlar past tomonga harakatlanib ketgan.
Oqibatda 63080675-sonli yarim ochiq bo‘sh vagon temir yo‘lning chap tomonidagi ariqqa tushib ketgan va 60745015-sonli yarim ochiq bo‘sh vagonning oldi g‘ildiraklari temir yo‘l izidan chiqib ketgan.

Qayd etilishicha, hodisa natijasida tan jarohati olganlar yo‘q, qo‘shimcha surishtiruv ishlari olib borilmoqda.